Në kujtim të kontributit dhe veprës së Peter Priftit
Peter Prifti, një ndër figurat e njohura të diasporës shqiptare vdiq më 17 gusht në moshën 85 vjeçare
Peter Prifti la pas një krijimtari të pasur akademike, por mbi të gjitha do të kujtohet për rolin e tij për të sjellë në debatin akademik e politik çështjen shqiptare. Një ndër veprat e tij të para dhe ndër më të rëndësishmet e krijimtarisë së tij është studimi monografik: "Kosovo in Ferment" (Kosova e Tronditur), botuar në vitin 1969, ndërsa punonte në Institutin Teknologjik të Masaçusets (MIT). Më pas ai do të radhitej krahas studiuesve anglisht-folës me libra të tjerë të shkencave politike si: Shqipëria Socialiste, botuar më 1978, Konfrontime në Kosovë: Lufta Shqiptaro-Serbe 1969-1999, librin e vetëm në shqip; Mozaik Shqiptar, botuar më 2003 dhe më 2005, monografinë në anglisht "Portret i Papërfunduar i një Vendi" një portret rreth të kaluarës, së tashmes dhe të ardhmes së Shqipërisë. Duke folur për veprën akademike të zotit Prifti, Profesor Nikolla Pano, i cili e ka njohur nga afër dhe ka bashkëpunuar prej dekadash me Peter Priftin, flet për ndikimin që ka pasur vepra e tij në prezantimin e çështjesh shqiptare në Shtetet e Bashkuara. Libri i tij “Kosovo in Ferment”, shpjegon profesor Pano, ishte një ndër studimet e para që filloi të hidhte dritë mbi çështjen e Kosovës për studiuesit amerikanë dhe më pas për politikanët amerikanë dhe për median në Shtetet e Bashkuara. Peter ishte një ndër të parët që filloi të shkruante artikuj opinioni apo letra drejtuar redaksisë. Ai bëri shumë për ta bërë të njohur çështjen e Kosovës në Shtetet e Bashkuara. Peter Prifti ndihmoi për të nxitur një debat akademik për tema që deri atëherë ishin lënë në harresë, ose nuk kishin tërhequr asnjëherë interes në qarqet akademike e mediatike amerikane. Libri i tij, “Shqipëria Socialiste që nga viti 1944”, thekson Profesor Pano, ishte në atë kohë një ndër studimet më të thellësishme që ishte botuar ndonjëherë për Shqipërinë. Peter Prifti erdhi në Amerikë në vitin 1940, në moshën 15 vjeçare. Në vitin 1949, ai u diplomua nga Universiteti i Pensilvanisë dhe u vendos në Boston, ku u njoh personalisht me Fan Nolin dhe filloi të punojë si sekretar i federatës pan shqiptare Vatra dhe si redaktor i gazetës Dielli, së bashku me atdhetarin e njohur Qerim Panariti. Puna e tij në komunitetin shqiptaro-amerikan të Bostonit, kujton profesor Pano, ishte shumë e rëndësishme për mbajtjen gjallë të organizatave të komunitetit: Ajo që është e rëndësishme për kontributin e Peter Priftit për studimet shqiptare është që mbulonin një gamë të gjerë fushash, që nga historia e politika, e deri tek gjuha e kultura. Profesor Nikolla Pano e kujton Peter Priftin si një njeri me interesa të gjera, që ka dhënë kontribute të rëndësishme, mungesa e të cilit do të lërë një boshllëk në studimet shqiptare, e sidomos në këto studime në Shtetet e Bashkuara.